Det var et kar med kaustisk soda, der var blevet varmet for meget op, der var synderen.

Et kar med 700 liter kaustisk soda og vand fik mandag middag Nordjyllands Beredskab til at rykke ud. For i en kemikaliebygning, som lufthavnen bruger til at behandle flydele med kemikalier, blev et kar, der normalt opvarmer den potente blanding til 40 grader, pludselig opvarmet til 100 grader. Det oplyser indsatsleder Anders Brosbøl fra Nordjyllands Beredskab. - Så der skete en form for afdampning. Derfor kører vi herover med vores kemikaliegrej, og vi konstaterer, at det er for varmt og får slukket for strømmen og åbnet karrene. Det var inde på lufthavnens militære område, at der blev slået alarm 11.30. Meldingen lød i første omgang på, at der var brand i bygningen, men det kunne beredskabet afkræfte, efter de ankom til stedet. Ifølge indsatslederen har der ikke på noget tidspunkt fare for mennesker. Nordjyllands Beredskab er stadig i lufthavnen, men nu består opgaven i blot at vente på, at den kaustiske soda bliver kølet tilstrækkeligt ned. Noget der ifølge beredskabet skulle tage mindst en time mere. I skrivende stund er blandingen 88 grader varm. I bygningen var der, udover det kaustiske soda, andre farlige kemikalier såsom cyanider.